5.10.2022
RO
Jurnalul Oficial al Uniunii Europene
L 258/119
Mediul și durabilitatea
65.
salută integrarea standardelor de durabilitate, de mediu și de accesibilitate, inclusiv a celor specifice sistemului de management de mediu și audit al Uniunii (EMAS), ca parte a strategiei imobiliare a comitetului și a CoR; constată că, de la înființarea sistemului propriu de management de mediu, comitetul și CoR au întreprins diverse acțiuni cu scopul de a îmbunătăți performanța energetică a clădirilor lor și de a reduce amprenta de carbon a acestor clădiri; salută crearea unui grup de lucru pentru Pactul Verde și are cunoștință despre un studiu în curs de desfășurare dedicat neutralității emisiilor de dioxid de carbon la nivelul comitetului și al CoR până în 2030; salută participarea Comitetului la schema Parlamentului de compensare a emisiilor de gaze cu efect de seră și faptul că Comisia are o linie bugetară specifică pentru a furniza creditele respective; salută faptul că energia electrică consumată de Comitet este furnizată exclusiv de surse sustenabile de energie verde; încurajează Comitetul, de asemenea, să instaleze panouri solare pe toate clădirile pentru a crește eficiența în ceea ce privește emisiile de carbon;
66.
ia act de o serie de acțiuni concrete întreprinse pentru a reduce utilizarea hârtiei și îndeamnă Comitetul să adopte o politică „fără hârtie” corespunzătoare; salută faptul că volumul de hârtie utilizată per persoană pe zi în 2020 a scăzut cu 52 % față de 2019 și cu 81 % față de 2015;
67.
salută măsurile concrete puse în aplicare de comitet pentru a promova utilizarea mijloacelor de deplasare durabile, cum ar fi bicicletele de serviciu, infrastructura pentru bicicliști și un sistem de tichete pentru accesul la parcări în circumstanțe excepționale; observă că politica de mobilitate include o contribuție financiară pentru bicicliști și pentru angajații care au achiziționat abonamente pentru transportul public, în timp ce angajații care beneficiază de ambele facilități renunță la dreptul de a folosi parcările;
68.
ia act de angajamentul comitetului de a pune în aplicare cele 17 obiective de dezvoltare durabilă (ODD) ale Organizației Națiunilor Unite și de a respecta aceste obiective și strategiile relevante ale Uniunii; subliniază că comitetul are un Observator al dezvoltării durabile, menit să promoveze sustenabilitatea în cadrul Uniunii;
69.
felicită comitetul pentru co-gestionarea Platformei europene a părților interesate privind economia circulară împreună cu Comisia;
Comunicarea și multilingvismul
70.
remarcă faptul că, în octombrie 2019, Biroul a adoptat un nou logo al comitetului, care reflectă logourile instituțiilor Uniunii; consideră că această schimbare va contribui la creșterea vizibilității și la o imagine mai unitară a instituțiilor, organelor, oficiilor și agențiilor Uniunii în rândul cetățenilor;
71.
salută faptul că comitetul a reușit să își adapteze strategia de comunicare în contextul pandemiei de COVID-19, organizând o serie de acțiuni și evenimente majore online pentru a-și spori prezența și contactele cu părțile interesate și cu cetățenii; subliniază că, în iulie 2020, comitetul, în locul Premiului anual pentru societatea civilă, a lansat un premiu unic numit „Societatea civilă împotriva pandemiei de COVID-19” pentru a recompensa inițiativele fără scop lucrativ desfășurate de persoane fizice, organizații ale societății civile și întreprinderi private în combaterea crizei provocate de pandemia de COVID-19 și a consecințelor acesteia;
72.
subliniază că toate lucrările legate de avizele și rapoartele de informare ale comitetului sunt disponibile în toate limbile oficiale și că site-ul comitetului respectă standardele de accesibilitate ale Uniunii aplicabile organismelor din sectorul public;
73.
salută implicarea comitetului în Conferința privind viitorul Europei, sprijinind acest exercițiu democratic să fie mai bine cunoscut de societatea civilă organizată; încurajează în continuare comitetul să își sprijine membrii să participe la dialogurile locale cu cetățenii și cu societatea civilă pe teme europene;